
NOLIKUMS

	2026. gada 10. aprīlī
	 Nr.1/2026-27

	
	

	Rīgas atklātā čempionāta kērlingā nolikums 2026


I. Vispārīgie jautājumi

1. Šis nolikums nosaka kārtību, kādā norisinās 2026.gada Rīgas atklātais čempionāts kērlingā (turpmāk –Sacensības).

2. Sacensības tiek rīkotas ar mērķi popularizēt kērlinga sportu Rīgas pilsētā.

3. Sacensību uzdevums ir noskaidrot labākās kērlinga komandas. 

4. Sacensības organizē biedrība “Latvijas Kērlinga asociācija” ar Rīgas domes Izglītības, kultūras un sporta departamenta Sporta un jaunatnes pārvaldes atbalstu. 

5. Par sacensībām atbildīgā persona: Katrīna Gaidule, +371 22067454, curling@curling.lv. 
II. Sacensību norises vieta un laiks 

6. Sacensības notiek no 2026. gada 6. novembra līdz 2026.gada 8.novembrim.

7.  Sacensības notiek Kērlinga hallē Rīgā, Biķernieku ielā 121H un to sākums 6. un 7. novembrī ir plkst. 8:00, 8. novembrī plkst. 9:00.

8. Sacensību nolikums un informācija par Sacensībām tiek publicēta interneta vietnēs www.sports.riga.lv, www.curling.lv un www.kerlingahalle.lv.   

III. Sacensību dalībnieki, programma un nosacījumi

9. Sacensībās var piedalīties jebkura kērlinga komanda. Komanda tiek identificēta pēc kluba un komandas kapteiņa – skipa (turpmāk – Kapteinis). 

10. Sacensības norisinās šādām komandu grupām: 

10.1. Sieviešu, 
10.2. Vīriešu;
10.3. Junioru;

10.4. Jaukto komandu;

10.5. Ratiņkērlinga

11. Sacensības notiek saskaņā ar World Curling (Pasaules Kērlinga federācijas) spēles un sacensību noteikumiem, un šādiem papildus nosacījumiem:

11.1. pirms spēles komandas neveic iesildīšanos;

11.2. komandu, kas pirmās spēles pirmajā endā izspēlēs pēdējo akmeni, nosaka komandām lozējot; pārējās spēlēs pēdējā akmens tiesības ir komandai, kurai ir mazākā LSD summa pēc iepriekšējā spēlē izpildītajiem metieniem;

11.3. komanda, kas minēta pirmā spēļu sarakstā, spēlē ar tumšās krāsas akmeņiem;

11.4. spēle sastāv no ne vairāk kā 8 (astoņiem) endiem. Neizšķirta gadījumā pēc 8 endiem tiek izspēlēts viens vai vairāki ekstra endi līdz uzvarētāja noskaidrošanai;
11.5. Visās spēlēs 1 stundu un 40 minūtes pēc spēles sākuma (laiku uzņemot pēc sporta bāzes pulksteņa, kurā norisinās spēle) spēles tiesnesis informē Kapteiņus, ka tiek aizvadīts pēdējais ends; ekstra endos nav noteikts laika limits;

11.6. Finālā un spēlē par trešo vietu komandas spēlē bez laika limita 8 (astoņus) endus;

11.7. Pēc katras spēles grupu turnīrā 2 katras komandas spēlētāji izpilda pa vienam LSD metienam. LSD metienus pirmie izpilda attiecīgās spēles zaudētāju komanda. Kopvērtējumā tiek summēti visi LSD metieni. Katrs komandas spēlētājs izpilda vismaz vienu metienu;

11.8.  Par uzvaru komanda iegūst – 2 punktus, par zaudējumu – 0 punkti. Vērtēšana grupās – punkti, savstarpējās spēles uzvara, mazākā LSD metienu kopsumma.

11.9. Sacensību spēļu grafiks tiks publicēts pēc dalībnieku pieteikumu saņemšanas.

12.  Sacensību spēles noteikumos var tikt veiktas izmaiņas, ja Sacensībām piesakās neplānoti mazs vai liels komandu skaits. Izmaiņu gadījumā komandas tiek par to informētas līdz spēļu sākumam. 

13.  Papildu informāciju par Sacensību norisi var saņemt pa tālruni 22067454 vai e-pastu: curling@curling.lv.

14.  Sacensību norise var tikt fotografēta un filmēta, un dalībnieku fotogrāfijas un video materiāli var būt izmantoti publicitātes vajadzībām. Piesakoties Sacensībām, dalībnieki apliecina, ka neiebilst Sacensību laikā uzņemto fotogrāfiju un video izmantošanai Sacensību komunikācijā, kā arī mārketinga un reklāmas aktivitātēm pēc sacensībām. Sacensības ir publisks pasākums.

IV. Dalībnieku pieteikšana Sacensībām

15. Elektroniski pieteikumu dalībai Sacensībās iesniedz līdz 2026.gada 3. septembrim plkst.16.00, nosūtot uz e-pastu: curling@curling.lv .

16. Komandas pārstāvja apstiprinātu pieteikuma oriģinālu iesniedz Sacensību galvenajam tiesnesim, Sacensību dienā 15 minūtes pirms konkrētās spēles sākuma.

17. Komanda drīkst pieteikt  5 (piecus) spēlētājus.

18. Katrs pilngadīgais Sacensību dalībnieks ir personīgi atbildīgs par sava veselības stāvokļa atbilstību Sacensībām, ko apstiprina ar personīgo parakstu Pieteikumā, vai iesniedzot atbilstošu ārsta izziņu. Par nepilngadīgo Sacensību dalībnieku veselības stāvokli ir atbildīgi viņu vecāki vai likumiskie pārstāvji, kas tiek apstiprināts iesniegumā brīvā formā un iesniegts līdz Sacensību sākumam.

19. Organizators nodrošina Fizisko personu datu aizsardzības likuma prasības. Piesakoties Sacensībām, dalībnieks vai dalībnieka pieteicējs ir piekritis nodoto datu apstrādei (vākšanai, reģistrācijai, sakārtošanai, ievadīšanai, glabāšanai un izplatīšanai, tai skaitā attiecībā uz rezultātiem) bez laika ierobežojuma. Piesakot dalībniekus, pieteicējs apliecina, ka ir saņēmis šādu dalībnieku piekrišanu datu nodošanai Sacensību organizatoriem.

20. Sacensību izdevumus, kas saistīti ar Sacensību dalībnieku un to pavadošo personu ceļa, naktsmītņu, ēdināšanas vai citiem izdevumiem, apmaksā Sacensību dalībnieks vai viņa pārstāvētā organizācija.

V. Sacensību uzvarētāju apbalvošana

21. Sacensībās apbalvo pirmās, otrās un trešās vietas ieguvējus. 

22. Sacensību godalgoto vietu ieguvējus apbalvo ar medaļām un kausiem.

Biedrības „Latvijas Kērlinga asociācija”

ģenerālsekretāre
Katrīna Gaidule
